Торъя тшупӧда террористическӧй грӧз дырйи

гражданалӧн воськовъяс

Кыптӧм «ЛӦЗ» тшупӧдсӧ индӧны сэк, кор воис юӧр, мый вермас лоны террористическӧй акт, но юӧрсӧ колӧ стӧчмӧдны.

Террористическӧй ӧпасносьтлысь «ЛӦЗ» тшупӧд индӧм бӧрын:

1. Ывлаын, йӧзаинын, ӧтув вӧдитчан транспортын торйӧн сюся видзӧдӧй:

- кыдзи пасьтасьӧмаӧсь мукӧд йӧзыс (кӧлуйыс оз лӧсяв вогӧгӧрся кадлы либӧ, тіян чайтӧм серти, паськӧм улас эм кутшӧмкӧ лӧсявтӧмтор);

- кыдзи йӧзыс кутӧны асьнысӧ (ӧдйӧ скӧрмӧны, видзӧдӧны ӧтарӧ-мӧдарӧ, гӧгӧрвотӧма ропкӧны, дзебсясьӧны инӧд видзысь органъясса уджалысьясысь);

- эмӧсь-ӧ эновтӧм автомашинаяс, лӧсявтӧм предметъяс (мешӧкъяс, сумкаяс, рюкзакъяс, чемоданъяс, пакетъяс, кытысь тыдалӧны электрическӧй проводъяс, электрическӧй приборъяс да мукӧдтор).

2. Быд майшӧдлана лоӧмтор йылысь дзик пыр юӧртӧй инӧд видзысь органъясса уджалысьяслы.

3. Отсалӧй инӧд видзысь органъяслы.

4. Гӧгӧрвоӧй да пыдди пуктӧй инӧд видзысь органъяслысь уджсӧ.

5. Эн босьтӧй тӧдтӧм йӧзлысь тубрасъяс, кӧрӧбъяс, сумкаяс, рюкзакъяс, чемоданъяс да мукӧдтор весиг недыр кежлӧ видзӧм, а сідзжӧ кытчӧкӧ нуӧм могысь. Аддзинныд кӧ татшӧмторъяссӧ, эн матыстчӧй на дорӧ, эн вӧрӧдӧй, эн восьтӧй да некытчӧ эн вештӧй найӧс.

6. Гӧгӧрвоӧдӧй олӧма бать-мамныдлы да челядьныдлы, мый улич вылын либӧ пыранінъясын аддзӧмторъяс вермасны вайны лёктор.

7. Видзӧдӧй телевизор пыр, Ӧтуввезйысь, кывзӧй радио пыр выльторъяс.

Вылыс «ВИЖ» тшупӧд

Индӧны сэк, кор воис стӧч юӧр, мый вермас лоны террористическӧй акт.

Сы кындзи, мый колӧ вӧчны террористическӧй опасносьтлӧн «лӧз» тшупӧд дырйи, нӧшта:

1. Эн ветлӧй йӧзаинъясӧ.

2. Ывла вылӧ петтӧдз (ӧтув вӧдитчан транспортӧ пуксьытӧдз) босьтӧй аскӧдныд мортӧс эскӧдысь документъяс. Корасны кӧ найӧс инӧд видзысь органъясса уджалысьяс, сетӧй прӧверитӧм вылӧ.

3. Вузасян шӧринъясын, вокзалъясын, аэропортъясын да мукӧдлаын видзӧдӧй, кӧні меститчӧны содтӧд петанінъяс да пӧжар дырйи эвакуация туй индӧдъяс.

4. Олан керка йӧръясын сюсьджыка видзӧдӧй тӧдтӧм йӧз да автомашинаяс бӧрся.

5. Эн ветлӧй гырысь сумкаясӧн, рюкзакъясӧн, чемоданъясӧн.

6. Сёрнитӧй семьяын сы йылысь, мый колӧ вӧчны виччысьтӧм лоӧмтор дырйи:

- индӧй места, кӧні ті верманныд аддзысьны семьякӧд экстреннӧй лоӧмтор дырйи;

- стӧча тӧдмалӧй, мый быдӧнлӧн эм рӧдвужлӧн, матыссаяслӧн да экстреннӧй службаяслӧн телефон номеръяс.

Медвылыс «ГӦРД» тшупӧд

Индӧны сэк, кор воис юӧр, мый лоис террористическӧй акт либӧ сэтшӧмтор, мый вӧсна лоас террористическӧй акт.

Сы кындзи, мый колӧ вӧчны террористическӧй опасносьтлӧн «лӧз» да «виж» тшупӧдъяс дырйи, нӧшта:

1. Котыртӧй тіян керкаса олысьяскӧд дежуритӧм: кадысь кадӧ гӧгӧртлӧй керкасӧ, видзӧдӧй пыранінъяс бӧрся, торйӧн нин тӧдтӧм йӧз да автомашинаяс бӧрся, кодъяс локтісны керка дорӧ, заводитісны ректыны ящикъяс да мешӧкъяс.

2. Эн ветлӧй йӧзаинъясӧ да мукӧдлаӧ, кӧні индӧма террористическӧй опасносьт тшупӧд, эн лэдзӧй челядьӧс дыр гуляйтны ывла вылын.

3. Эвакуация дырйи:

- дасьтӧй медся коланаторъяссӧ, сьӧм да документъяс;

- дасьтӧй медицина средствояс, мый ковмасны медводдза медицина отсӧг сетігӧн;

- дасьтӧй куим лун кежлӧ сёян-юан.

4. Ті кӧ веськалінныд сэтчӧ, кӧні лоис террористическӧй акт либӧ сы дорӧ матынӧсь, эн шӧйӧвошӧй, ӧдйӧджык мунӧй сэтысь, отсалӧй доймӧмаяслы петны терракт вӧчӧминысь, энӧ босьталӧй туплясьысь предметъяс да кӧлуй, эн снимайтӧй фото да видео.

5. Пыр видзӧдӧй да кывзӧй телевизор либӧ радио.

6. Эн лэдзӧй паськӧдны стӧчмӧдтӧм юӧр сы йылысь, мый вермас лоны террористическӧй акт.